Oikeusministeriö		ASETTAMISPÄÄTÖKSEN 
TÄYDENTÄMINEN		OM 5/33/2006

			5.4.2006

Oikeusapulainsäädännön muutostarpeita valmistelevan työryhmän tehtävänkuvan  täydentäminen

Tausta
	Oikeusministeriö on asettanut 17.3.2006 (OM 5/33/2006)  oikeusapulainsäädännön muutostarpeita valmistelevan työryhmän toimikaudeksi 17.3.2006 – 31.12.2006. 
Asettamispäätöksessä asetetun tehtäväkuvan mukaan työryhmän tulee Oikeuspoliittisen tutkimuslaitoksen tutkimuksen sekä saamansa muun tiedon ja selvitysten perusteella kartoittaa oikeusapulaissa sekä sen nojalla annetuissa asetuksissa olevat muutostarpeet sekä tehdä esitys tarvittavista muutoksista asettamispäätöksessä esitetyin rajauksin. Työryhmän tulee myös esittää keinoja, joilla oikeusavun palkkioperusteet määritetään sellaisiksi, että palkkion määräämiseen tuomioistuimissa kuluva aika vähenee ja palkkioiden maksatusperusteet sekä valtion varoista suoritettavien palkkioiden maksuajat yhtenäistyvät eri tuomioistuimissa. Työryhmän tulee lisäksi selvittää oikeusavun oikeata kohdentumista oikeusturvatarpeen mukaisesti.

Asettamispäätöksessä työryhmälle annetun toimeksiannon mukaan työryhmän tulee  työssään ottaa huomioon oikeusministeriön tuottavuusohjelma siten, että työryhmän ehdotusten avulla voidaan saada aikaan työmäärän keventymistä tuomioistuimissa. Tässä tarkoituksessa työryhmän tulee selvittää sähköisen asioinnin käyttöönoton mahdollisuuksia avustajien palkkioiden maksatuksessa.
 
Työryhmän asettamisen jälkeen valtioneuvosto on 23.3.2006 antanut valtiontalouden kehyspäätöksen vuosille 2007 - 2011. Kehyspäätöksessä edellytetään oikeusministeriö hallinnonalalla mm. sitä, että momentilla 25.30.50 olevia julkiseen oikeusapuun liittyviä korvauksia alennetaan 2 milj. eurolla.

Tehtävä	
Valtioneuvoston kehyspäätöksen vuoksi oikeusapulainsäädännön muutostarpeita valmistelevan työryhmän tulee sille aiemmin  asetettujen tehtävien lisäksi tehdä esitys niistä keinoista ja vaihtoehdoista joilla momentille 25.30.50  kohdistettava 2 milj. euron määrärahaleikkaus voidaan toteuttaa. Työryhmän tulee tehdä esityksensä nyt asetetun lisätehtävän osalta kesäkuun 2006 loppuun mennessä.

Oikeusministeri	Leena Luhtanen

Apulaisosastopäällikkö	Esko Sorvali

JAKELU	Työryhmän puheenjohtaja, jäsenet ja sihteeri

TIEDOKSI  	Oikeusministeriö
	- hankerekisteri
	- tiedotusyksikkö